Ανακοίνωση της κυβέρνησης του Ηνωμένου Βασιλείου σχετικά με την οδηγία 94/22/ΕΟΚ του Ευρωπαϊκού Κοινοβουλίου και του Συμβουλίου, της 30ής Μαΐου 1994, για τους όρους χορήγησης και χρήσης των αδειών αναζήτησης, εξερεύνησης και παραγωγής υδρογονανθράκων

(2003/C 27/03)

(Κείμενο που παρουσιάζει ενδιαφέρον για τον ΕΟΧ)

ΑΝΑΓΓΕΛΙΑ ΤΟΥ ΗΝΩΜΕΝΟΥ ΒΑΣΙΛΕΙΟΥ ΣΧΕΤΙΚΑ ΜΕ ΤΟ ΓΥΡΟ ΧΟΡΗΓΗΣΗΣ ΑΔΕΙΩΝ ΓΙΑ ΤΗΝ ΑΝΑΖΗΤΗΣΗ ΚΑΙ ΕΚΜΕΤΑΛΛΕΥΣΗ ΠΕΤΡΕΛΑΙΟΥ ΚΑΙ ΑΕΡΙΟΥ ΣΕ ΧΕΡΣΑΙΕΣ ΚΑΙ ΥΠΕΡΑΚΤΙΕΣ ΠΕΡΙΟΧΕΣ

ΥΠΟΥΡΓΕΙΟ ΕΜΠΟΡΙΟΥ ΚΑΙ ΒΙΟΜΗΧΑΝΙΑΣ

ΥΠΕΡΑΚΤΙΕΣ (ΘΑΛΑΣΣΙΕΣ) ΠΕΡΙΟΧΕΣ

ΚΑΝΟΝΙΣΜΟΙ ΠΕΡΙ (ΠΑΡΑΓΩΓΗΣ) ΠΕΤΡΕΛΑΙΟΥ (ΣΕ ΘΑΛΑΣΣΙΕΣ ΠΕΡΙΟΧΕΣ) 1988

1. Ο υπουργός Εμπορίου και Βιομηχανίας καλεί τους ενδιαφερομένους, σύμφωνα με τις διατάξεις των κανονισμών περί (παραγωγής) πετρελαίου (σε θαλάσσιες περιοχές) του 1988 [Petroleum (Production) (Seaward Areas) Regulations 1988 - S.I. 1988 αριθ. 1213], όπως τροποποιήθηκαν (εφεξής "οι κανονισμοί του 1988") και των κανονισμών της οδηγίας αδειών υδρογονανθράκων του 1995 (Hydrocarbons Licensing Directive Regulations 1995 - S.I. 1995 αριθ. 1434), να υποβάλουν αιτήσεις για τη χορήγηση αναπτυξιακών εργολαβικών αδειών παραγωγής πετρελαίου σε θαλάσσιες περιοχές (οι οποίες στη συνέχεια καλούνται "αναπτυξιακές εργολαβικές άδειες") για τα τμήματα και τα μέρη των τμημάτων τα οποία δεν υπόκεινται στους όρους κάποιας υφιστάμενης άδειας παραγωγής πετρελαίου κατά την ημερομηνία δημοσίευσης της παρούσας ανακοίνωσης στις περιοχές, τα οποία αποτυπώνονται στους χάρτες οι οποίοι έχουν κατατεθεί στη βιβλιοθήκη του Υπουργείου Εμπορίου και Βιομηχανίας και όπου μπορούν να εξετασθούν ύστερα από προηγούμενη συνεννόηση (βλέπετε παρακάτω για λεπτομέρειες για επικοινωνία) μεταξύ των ωρών 9:15 και 16:45, Δευτέρα με Παρασκευή έως τις 8 Μαΐου 2003 (στην οποία γίνεται αναφορά παρακάτω ως "η ημερομηνία υποβολής αιτήσεων"). Οι χάρτες είναι επίσης διαθέσιμοι στις ιστοσελίδες του ΥΕΒ (Υπουργείου Εμπορίου και Βιομηχανίας) (DTI) τις σχετικές με το πετρέλαιο και το φυσικό αέριο ((www.og.dti.gov.uk). Πρόκειται για τον εικοστό πρώτο γύρο χορήγησης αδειών για την ηπειρωτική υφαλοκρηπίδα του Ηνωμένου Βασιλείου (UKCS).

2. Οι άδειες που εκδίδονται σύμφωνα με την παρούσα πρόσκληση θα ενσωματώνουν ρήτρες οι οποίες ουσιαστικά βασίζονται, υπό ορισμένες τροποποιήσεις και επιπρόσθετες διατάξεις, στις πρότυπες ρήτρες (Model Clauses) που αναφέρονται στο συμπλήρωμα 4 των κανονισμών περί (παραγωγής) πετρελαίου (σε θαλάσσιες περιοχές) του 1988 (όπως αυτοί έχουν τροποποιηθεί, εκτός του ότι δεν εφαρμόζονται οι τροποποιήσεις στις πρότυπες ρήτρες των σημείων α) ii) και c) έως h) του κανονισμού 8 των κανονισμών (τροποποίηση) περί (παραγωγής) πετρελαίου (σε θαλάσσιες περιοχές) του 1996 [Petroleum (Production) (Seaward Areas) (Amendment) Regulations 1996 - S.I. 1996 αριθ. 2946]. Απο την 1η Ιανουαρίου 2003 καταργείται η εξέταση δικαιωμάτων και οι ρήτρες θα τροποποιηθούν αναλόγως.

3. Το Υπουργείο Εμπορίου και Βιομηχανίας (DTI) έχει εκπονήσει στρατηγική περιβαλλοντολογική εκτίμηση για τις περιοχές οι οποίες αναφέρονται στο συμπλήρωμα, σύμφωνα με το πρότυπο το απαιτούμενο από την οδηγία 2001/42/ΕΚ σχετικά με την εκτίμηση των περιβαλλοντικών επιπτώσεων ορισμένων σχεδίων και προγραμμάτων. Το συμπέρασμα της εκτίμησης ήταν ότι δεν συνέτρεχαν μείζονες επιτακτικοί λόγοι για τους οποίους η περιοχή αυτή να μην μπορεί να αποτελέσει αντικείμενο χορήγησης αδειών για την αναζήτηση πετρελαίου και φυσικού αερίου. Οι αναλυτικές λεπτομέρειες της εκτίμησης καθώς και οι οδηγίες που εφαρμόζονται για τη χορήγηση σχετικών αντιγράφων παρέχονται στην ιστοσελίδα: http://www.habitats-directive.org/ sea2/index.cgi

ΑΙΤΗΣΕΙΣ ΓΙΑ ΤΗ ΧΟΡΗΓΗΣΗ ΑΔΕΙΩΝ

4. Οι αιτήσεις πρέπει να υποβάλλονται στο έντυπο αιτήσεως για τη χορήγηση αδειών παραγωγής στις θαλάσσιες περιοχές, το οποίο είναι διαθέσιμο στις ιστοσελίδες Oil and Gas του DTI ή από τη διεύθυνση αδειών της μονάδας διαχείρισης των αδειών και εγκρίσεων (Licensing and Consents Unit Licence Administration) (βλέπε στη συνέχεια για τις λεπτομέρειες επαφών με τους υπεύθυνους). Σε κάθε αιτούντα παρέχονται δύο εναλλακτικές λύσεις: η συμπλήρωση της συμβατικής αίτησης ή της αναπτυξιακής εργολαβικής αίτησης. Η παραδοσιακή αίτηση ή η εργολαβική αίτηση προορίζεται για εκείνες τις εταιρείες που διαθέτουν τους απαιτούμενους πόρους για να αναλάβουν τη δέσμευση διεκπεραίωσης ενός ουσιαστικού προγράμματος εργασιών από τη χρονική στιγμή που αρχίζει να ισχύει η άδεια. Οι αιτούντες εκείνοι που επιθυμούν να υποβάλουν προσφορά για την εκμετάλλευση μίας σταθερής ή εκμεταλλεύσιμης πετρελαιοπηγής πρέπει να ζητήσουν τη χορήγηση της συμβατικής άδειας. Η εργολαβική εναλλακτική λύση προορίζεται για εκείνες τις εταιρείες οι οποίες δεν διαθέτουν προς το παρόν τους οργανωτικούς ή χρηματοοικονομικούς πόρους για να διεκπεραιώσουν εκείνο το είδος των εργασιών οι οποίες συνδέονται παραδοσιακά με το πρόγραμμα εργασιών αρχικής φάσης, αλλά διαθέτουν όμως τις ειδικές γνώσεις για να προσδώσουν στις γεωτρήσεις τους βιώσιμες πρακτικές και οι οποίες προτείνουν να προσελκύσουν το ενδιαφέρον άλλων εταιρειών ή να μεριμνήσουν για την εξασφάλιση πόρων κατά τη διάρκεια της αρχικής φάσης. Το DTΙ θα διερευνήσει την ικανότητα και τα προγράμματα των εργολάβων να προσελκύσουν το αντίστοιχο ενδιαφέρον, διερευνώντας ταυτόχρονα τις καθαρά τεχνικές πτυχές του προγράμματος εργασίας.

5. Η κατάθεση των αιτήσεων πρέπει να γίνει στο Υπουργείο Εμπορίου και Βιομηχανίας, 1 Victoria Street, London SW1H 0ET, Ηνωμένο Βασίλειο, μαζί με το τέλος αιτήσεως 2820 GBP ανά αίτηση για την παραδοσιακή αίτηση (αιτήσεις) και μαζί με το τέλος αιτήσεως 2820 GBP ανά αίτηση, για τις αιτήσεις για τις οποίες εφαρμόζονται οι αναπτυξιακοί εργολαβικοί όροι, εντός των ορίων που καθορίζονται στην παράγραφο 7. Οι αιτήσεις θα γίνονται δεκτές μεταξύ 9.30 και 13.00 έως τις 7 Μαΐου 2003, για τις αιτήσεις χορήγησης συμβατικών αδειών, και μεταξύ 09.30 και 13.00 έως τις 8 Μαΐου 2003, για τις αναπτυξιακές εργολαβικές αιτήσεις. Καμία αίτησή δεν θα γίνεται δεκτή μετά τις 13.00 κατά τις ημερομηνίες αυτές.

6. Η αξιολόγηση των αιτήσεων θα γίνει με γνώμονα τη μόνιμη ανάγκη πραγματοποίησης ταχύτατων, διεξοδικών, αποτελεσματικών και ασφαλών εξερευνήσεων για τον εντοπισμό κοιτασμάτων πετρελαίου και φυσικού αερίού στην ηπειρωτική υφαλοκρηπίδα του Ηνωμένου Βασιλείου, λαμβάνοντας δεόντως υπόψη τα κριτήρια προστασίας του περιβάλλοντος.

7. Όταν υποβάλουν αιτήσεις για περισσότερα του ενός τμήματα, οι αιτούντες οφείλουν να αναφέρουν τη σειρά προτίμησής τους για τις αιτήσεις τους που υποβάλλονται σύμφωνα με τους συμβατικούς όρους καθώς και για τις αιτήσεις που υποβάλλονται με βάση τους αναπτυξιακούς εργολαβικούς όρους. Στο πλαίσιο των αναπτυξιακών εργολαβικών όρων, οι εταιρείες περιορίζονται κατ' ανώτατο όριο σε πέντε συνεχόμενα τμήματα ή μερικά τμήματα για οποιοδήποτε υποθετικό σενάριο ή, συνολικά, κατ' ανώτατο όριο σε δέκα τμήματα για οποιαδήποτε εταιρεία.

8. Περαιτέρω οδηγίες σχετικά με τα δικαιολογητικά με τα οποία οι αιτούντες μπορούν να υποστηρίξουν τις αιτήσεις τους παρέχονται στις διαθέσιμες "Οδηγίες προς τους αιτούντες" (Notes for Applicants) που χορηγούνται από τη διοίκηση αδειών (Licence Administration) και στις ιστοσελίδες πετρελαίου και φυσικού αερίου του ΥΕΒ (DTI) (βλέπετε παρακάτω για τις λεπτομερείς δυνατότητες επαφών με τους υπεύθυνους.).

Συμβατικές αιτήσεις

9. Οι αιτήσεις θα κριθούν με βάση τα ακόλουθα κριτήρια:

α) την οικονομική δυνατότητα του αιτούντος να εκτελέσει το συμφωνημένο πρόγραμμα εργασίας για την αρχική περίοδο·

β) την τεχνική ικανότητα του αιτούντος να εκτελέσει το συμφωνημένο πρόγραμμα εργασίας για την αρχική περίοδο και, ανάλογα με την περίπτωση, οποιεσδήποτε άλλες δραστηριότητες οι οποίες επιτρέπονται σύμφωνα με την άδεια (λαμβανομένων επίσης υπόψη της ποιότητας της γεωτεχνικής ανάλυσης και του βαθμού καινοτομίας)·

γ) την τυχόν έλλειψη άσκησης δραστηριοτήτων, αποτελεσματικότητας ή ευθύνης που έχει επιδειχθεί από τον αιτούντα στο πλαίσιο οποιαδήποτε άλλης άδειας οποιασδήποτε μορφής η οποία έχει εκδοθεί σύμφωνα με τον περί πετρελαίου νόμο 1998 (Petroleum Act 1998) ή στο πλαίσιο οποιασδήποτε προηγούμενης νομοθεσίας, η οποία οδηγεί σε ανάλογα αποτελέσματα.

10. Ο προτεινόμενος φορέας εκμετάλλευσης στο πλαίσιο κάθε αιτούντος ομίλου (συμπεριλαμβανομένης κάθε εταιρείας που αποτελεί το μοναδικό αιτούντα) υποχρεούται να υποβάλει σχετική δήλωση για τη γενικότερη περιβαλλοντική πολιτική που θα εφαρμόσει κατά την άσκηση των επιτρεπόμενων από την άδεια δραστηριοτήτων στις θαλάσσιες περιοχές.

Αναπτυξιακές εργολαβικές αιτήσεις

11. Οι αιτήσεις θα κριθούν με βάση τα ακόλουθα κριτήρια:

α) την τεχνική και καινοτόμο ικανότητα του αιτούντος να εκτελέσει το συμφωνημένο πρόγραμμα εργασίας, να χαράξει βιώσιμες προοπτικές γεώτρησης κατά τη διάρκεια της πρώτης διετίας ισχύος της άδειας και, ανάλογα με την περίπτωση, να αναλάβει οποιεσδήποτε άλλες δραστηριότητες οι οποίες επιτρέπονται σύμφωνα με την άδεια (λαμβανομένων επίσης υπόψη της ποιότητας της γεωτεχνικής ανάλυσης και του βαθμού καινοτομίας)·

β) την ποιότητα της προσέγγισης που προτείνεται από τον αιτούντα για την εξασφάλιση των επιπρόσθετων χρηματοοικονομικών και τεχνικών πόρων που χρειάζονται για την ολοκλήρωση του ουσιαστικού προγράμματος εργασίας που προδιαγράφεται κατά τη διάρκεια της δεύτερης διετίας της αρχικής περιόδου·

γ) την τυχόν έλλειψη άσκησης δραστηριοτήτων, αποτελεσματικότητας ή ευθύνης που έχει επιδειχθεί από τον αιτούντα στο πλαίσιο οποιαδήποτε άλλης άδειας οποιασδήποτε μορφής η οποία έχει εκδοθεί σύμφωνα με τον περί πετρελαίου νόμο 1998 (Petroleum Act 1998) ή στο πλαίσιο οποιαδήποτε προηγούμενης νομοθεσίας, η οποία οδηγεί σε ανάλογα αποτελέσματα.

12. Ύστερα από εξέταση όλων των αιτήσεων, ο υπουργός ειδοποιεί όλους τους αιτούντες εγγράφως σχετικά με την απόφασή του. Σε όλες τις περιπτώσεις στις οποίες ο υπουργός είναι διατεθειμένος να χορηγήσει άδεια, το Υπουργείο Εμπορίου και Βιομηχανίας (DTI) θα ετοιμάσει προσχέδιο άδειας το οποίο θα σταλεί στον επιτυχή αιτούντα, ο οποίος στη συνέχεια θα έχει την επιλογή να δεχτεί την προσφορά, πράγμα που γίνεται με επιστροφή της στο Υπουργείο Εμπορίου και Βιομηχανίας (DTI), αφού πρώτα υπογραφεί η προσφορά από όλα τα μέλη του αιτούντος ομίλου. Οι υποψήφιοι για τους οποίους εκδόθηκαν αρνητικές αποφάσεις ειδοποιούνται σχετικά με τους λόγους της απόφασης του υπουργού, εφόσον υποβάλουν εγγράφως σχετική αίτήση για την παροχή των πληροφοριών αυτών.

13. Η κυβέρνηση δεν αποδέχεται καμία ευθύνη για το τυχόν κόστος με το οποίο επιβαρύνεται ο αιτών στο στάδιο της προπαρασκευής ή της υποβολής της αίτησης.

ΠΕΡΙΟΔΟΣ ΤΗΣ ΑΔΕΙΑΣ ΚΑΙ ΠΛΗΡΩΤΕΟ ΤΙΜΗΜΑ

14. Υπό τους όρους που αναφέρονται στη συνέχεια, τόσο η συμβατική όσο και η αναπτυξιακή εργολαβική άδεια ισχύουν για αρχική περίοδο τεσάρων ετών με δυνατότητα επέκτασης για δεύτερη περίοδο τεσσάρων ετών και για τρίτη περίοδο 18 ετών.

15. Με την εναλλακτική λύση της εργολαβικής άδειας διανοίγεται στον κάτοχο της άδειας η δυνατότητα να αξιολογήσει και να προωθήσει τις προοπτικές διερεύνησης της περιοχής για την οποία χορηγήθηκε η άδεια. Για να μπορέσει ωστόσο να συνεχίσει το έργο του έπειτα από την παρέλευση της πρώτης διετίας της αρχικής περιόδου, ο κάτοχος της άδειας υποχρεούται να υποβάλει σχετική έκθεση στο ΥΕΒ (DΤΙ) σε οποιαδήποτε δεδομένη χρονική στιγμή, κατά τη διάρκεια της πρώτης διετίας. Στην έκθεση αυτή οφείλουν να σκιαγραφούνται οι ερευνητικές εργασίες και οι αναλύσεις που έγιναν, και να συμπεριλαμβάνεται το αίτημα να συνεχιστεί η ισχύς της άδειας κατά τη διάρκεια του τρίτου και του τέταρτου έτους, με ανάληψη αντίστοιχων δεσμεύσεων, στις οποίες περιλαμβάνεται η δέσμευση γεώτρησης τουλάχιστον μίας πετρελαιοπηγής ή εξάσκησης αντίστοιχων συμφωνημένων ουσιαστικών δραστηριοτήτων, έως το τέλος της εκπνοής της αρχικής περιόδου (δηλαδή έως την εκπνοή του τέταρτου έτους). Κατά τη στιγμή της υποβολής της αντίστοιχης αίτησης, ο κάτοχος της άδειας είναι υποχρεωμένος να αποδείξει ότι έχει την ικανότητα συγκέντρωσης των απαιτούμενων χρηματοοικονομικών πόρων και ότι διαθέτει τις αναγκαίες περιβαλλοντικές και τεχνολογικές ειδικές γνώσεις που απαιτούνται για την εκπλήρωση των δεσμεύσεων που έχουν συμφωνηθεί. Σε περίπτωση που ο κάτοχος της άδειας αποτυγχάνει να πείσει το ΥΕΒ (DTI) ότι πληροί τις εν λόγω προϋποθέσεις, η ισχύς της άδειας λήγει. Ο κάτοχος της άδειας έχει εναλλακτικά τη δυνατότητα να ζητήσει την περάτωση ισχύος της αντίστοιχης άδειας, σε οποιαδήποτε χρονική στιγμή κατά τη διάρκεια της πρώτης διετίας, βασιζόμενος στο σκεπτικό ότι ο κάτοχος της άδειας είναι της άποψης ότι δεν διαγράφονται οποιεσδήποτε προοπτικές εκμετάλλευσης για την αντίστοιχη περιοχή. Εξάλλου, η ισχύς της άδειας λήγει αυτομάτως, εάν το υπουργείο δεν έχει λάβει από το δικαιούχο της άδειας οποιαδήποτε σχετική έκθεση έως τη στιγμή της εκπνοής της διετίας αυτής.

16. Η δυνατότητα συνέχισης της άδειας στη δεύτερη περίοδο μπορεί να ασκείται από το δικαιούχο (τόσο της συμβατικής όσο και της αναπτυξιακής εργολαβικής άδειας) εφόσον αυτός διαβιβάσει σχετική προειδοποίηση προς το σκοπό αυτό το λιγότερο τρεις μήνες πριν από τη λήξη της αρχικής περιόδου και εφόσον πρώτα έχει ολοκληρώσει το συμφωνημένο πρόγραμμα εργασίας και έχει παραδώσει μέρος της περιοχής που καλύπτεται από την άδεια. Η μέγιστη περιοχή που μπορεί να παρακρατείται έχει ως εξής:

α) αν η άδεια κάλυπτε αρχικά 60 ή περισσότερους τομείς, όχι περισσότερους από το ήμισυ του αρχικού αριθμού· ή

β) 30 τομείς, αν η άδεια κάλυπτε αρχικά περισσότερους από 30 αλλά λιγότερους από 60 τομείς.

17. Η περιοχή που παρακρατείται πρέπει να είναι σύμφωνη με την πρότυπη ρήτρα 8 του συμπληρώματος 4 των κανονισμών του 1988, όπως αυτή είχε πριν από τις τροποποιήσεις που έγιναν από τους κανονισμούς (τροποποίηση) περί (παραγωγής) πετρελαίου (σε θαλάσσιες περιοχές) του 1996 [Petroleum (Production) (Seaward Areas) (Amendment) Regulations 1996] και πρέπει να περιγράφεται στην εν λόγω ανακοίνωση.

Ένας "τομέας" αποτελεί μέρος ενός τμήματος το οποίο περιλαμβάνει περιοχή η οποία οριοθετείται με γραμμές γεωγραφικού μήκους και πλάτους που απέχουν μεταξύ τους ένα λεπτό αντιστοίχως.

18. Η δυνατότητα συνέχισης της άδειας στη δεύτερη περίοδο μπορεί να ασκείται από το δικαιούχο, εφόσον αυτός διαβιβάσει προειδοποίηση προς το σκοπό αυτό το λιγότερο τρεις μήνες πριν από τη λήξη της αρχικής περιόδου και μόνο αναφορικά με τις περιοχές που έχουν αποτελέσει αντικείμενο ενός εγκεκριμένου αναπτυξιακού προγράμματος, τη δεδομένη χρονική στιγμή.

19. Οι άδειες οι οποίες χορηγούνται συνεπεία της παρούσας πρόσκλησης συνεπάγονται την καταβολή τιμήματος, σύμφωνα με τις διατάξεις οι οποίες παρατίθενται στις πρότυπες ρήτρες και στα συμπληρώματα της άδειας, το οποίο συνοπτικά έχει ως εξής:

- συμβατικές άδειες

α) τέσσερις ετήσιες πληρωμές, αρχής γενομένης από τη στιγμή εγκαινίασης της περιόδου ισχύος της άδειας, 150 GPB για κάθε τετραγωνικό χιλιόμετρο που καλύπτει·

β) στη συνέχεια ετήσια πληρωμή 300 GPB για κάθε τετραγωνικό χιλιόμετρο που καλύπτει, προσαυξανόμενη ετησίως κατά 900 GPB έως μέγιστο ποσό 7500 GBP για κάθε τετραγωνικό χιλιόμετρο [η πληρωμή αυτή υπόκειται σε διετή αναθεώρηση σε συνάρτηση με τις μεταβολές του δείκτη τιμών ακάθαρτου πετρελαίου που αγοράζεται από τα διυλιστήρια ο οποίος δημοσιεύεται στην επετηρίδα στατιστικών στοιχείων ενέργειας του Ηνωμένου Βασιλείου (Digest of UK Energy Statistics)],

- αναπτυξιακές εργολαβικές άδειες

γ) ισχύουν οι ίδιοι όροι με τις συμβατικές εφαρμογές, με την εξαίρεση ότι οι πληρωμές μειώνονται κατά 90 % μόνο για την αρχική διετία ισχύος της άδειας.

ΧΕΡΣΑΙΕΣ ΠΕΡΙΟΧΕΣ (ΠΕΡΙΟΧΕΣ ΤΟΥ ΗΠΕΙΡΩΤΙΚΟΥ ΧΩΡΟΥ)

ΚΑΝΟΝΙΣΜΟΙ ΠΕΡΙ (ΠΑΡΑΓΩΓΗΣ) ΠΕΤΡΕΛΑΙΟΥ (ΣΕ ΠΕΡΙΟΧΕΣ ΤΟΥ ΗΠΕΙΡΩΤΙΚΟΥ ΧΩΡΟΥ) 1995

20. Ο υπουργός Εμπορίου και Βιομηχανίας καλεί τους ενδιαφερομένους, σύμφωνα με τους κανονισμούς (περί παραγωγής) πετρελαίου (σε περιοχές του ηπειρωτικού χώρου) 1995 [Petroleum (Production) (Landward Areas) Regulations 1995 - (S.I. 1995, αριθ. 1436)] και τους κανονισμούς της οδηγίας περί αδειών υδρογονανθράκων 1995 [Hydrocarbons Licensing Directive Regulations 1995 - (S.I. 1995, αριθ. 1434)], να υποβάλουν αιτήσεις για άδεια εξερεύνησης και ανάπτυξης πετρελαϊκών κοιτασμάτων σχετικά με τα τμήματα που έχουν χρώμα κίτρινο σε χάρτες που έχουν κατατεθεί στη βιβλιοθήκη του Υπουργείου Εμπορίου και Βιομηχανίας, 1 Victoria Street, Λονδίνο, SW1H 0ET. Οι σχετικοί χάρτες μπορούν να εξετασθούν ύστερα από προηγούμενη συνεννόηση [στον αριθμό τηλεφώνου ( (44-207) 215 50 06, ή (44-207) 215 56 65] μεταξύ των ωρών 9.15 και 16.45 Δευτέρα με Παρασκευή έως τις 7 Μαΐου 2003. Οι χάρτες είναι επίσης διαθέσιμοι στις ιστοσελίδες του ΥΕΒ (Υπουργείου Εμπορίου και Βιομηχανίας) (DTI) τις σχετικές με το πετρέλαιο και το φυσικό αέριο (www.og.dti.gov.uk). Πρόκειται για τον ενδέκατο γύρο χορηγήσεως αδειών για τον ηπειρωτικό χώρο (Landward Licensing).

ΑΙΤΗΣΕΙΣ ΓΙΑ ΤΗ ΧΟΡΗΓΗΣΗ ΑΔΕΙΩΝ

21. Όσον αφορά τα τμήματα που αναφέρονται στο ως άνω σημείο 20:

α) οι αιτήσεις πρέπει να υποβάλλονται σε τυποποιημένο έντυπο αίτησης που διατίθεται από το Υπουργείο Εμπορίου και Βιομηχανίας. Αντίγραφα του εντύπου της αίτησης καθώς και κάθε άλλου εγγράφου που αναφέρεται στο κείμενο της παρούσας ανακοίνωσης ως διατιθέμενο από το Υπουργείο Εμπορίου και Βιομηχανίας μπορούν να ζητηθούν από το τμήμα χορηγήσεως αδειών, διεύθυνση πετρελαίου και φυσικού αερίου (Licensing Branch, Oil and Gas Directorate) του Υπουργείου Εμπορίου και Βιομηχανίας, 1 Victoria Street, Λονδίνο, SW1H 0ET [τηλ: (44-207) 215 51 11 ή (44-207) 215 50 32, φαξ (44-207) 215 51 42]· τα δικαιολογητικά αυτά είναι επίσης διαθέσιμα στην ιστοσελίδα της διεύθυνσης πετρελαίου και φυσικού αερίου του ΥΕΒ (DTI) http://www.og.dti.gov.uk

β) η κατάθεση των αιτήσεων πρέπει να γίνει στη διεύθυνση πετρελαίου και φυσικού αερίου (Oil and Gas Directorate) του Υπουργείου Εμπορίου και Βιομηχανίας, 1 Victoria Street, Λονδίνο, SW1H 0ET, μεταξύ των ωρών 9.30 και 13.00 έως τις 7 Μαΐου 2003, μαζί με το ποσό των 1000 GBP ανά αίτηση. Καμία αίτηση δεν θα γίνεται δεκτή μετά τις 13.00 τις 7ης Μαΐου 2003·

γ) οι αιτούντες καλούνται να αναφέρουν, όπου αυτό είναι δυνατό, τυχόν προτιμήσεις μεταξύ των τμημάτων για τα οποία υποβάλλεται αίτηση και πρέπει επίσης να αναφέρουν αν μερικά από τα τμήματα για τα οποία υποβάλλεται αίτηση συνιστούν εναλλακτικές λύσεις·

δ) οι αιτούντες πρέπει να χορηγήσουν αναλυτικές λεπτομέρειες, για την αρχική περίοδο, του προγράμματος εργασίας που προτίθενται να θέσουν σε εφαρμογή αν τους χορηγηθεί η σχετική άδεια·

ε) περαιτέρω οδηγίες για τα δικαιολογητικά στα οποία οι αιτούντες μπορούν να βασίσουν τις αιτήσεις τους παρέχονται στις σημειώσεις για τους αιτούντες (Notes for Applicants) που διατίθενται από το Υπουργείο Εμπορίου και Βιομηχανίας ή από την ιστοσελίδα της διεύθυνσης πετρελαίου και φυσικού αερίου του ΥΕΒ (DTI): http://www.og.dti.gov.uk

22. Η αξιολόγηση των αιτήσεων θα γίνει με γνώμονα τη συνεχή ανάγκη πραγματοποίησης ταχύτατων, διεξοδικών, αποτελεσματικών και ασφαλών εξερευνήσεων για τον εντοπισμό πετρελαϊκών κοιτασμάτων και φυσικού αερίου εντός του ηπειρωτικού χώρου της Μεγάλης Βρετανίας. Οι αιτήσεις θα κριθούν με βάση τα ακόλουθα κριτήρια:

α) την οικονομική δυνατότητα του αιτούντος να εκτελέσει τις δραστηριότητες που καλύπτει η χορηγούμενη άδεια κατά τη διάρκεια της αρχικής περιόδου, περιλαμβανομένου και του προγράμματος εργασίας που υποβλήθηκε με σκοπό την αξιολόγηση της πλήρους δυναμικότητας της περιοχής που εμπίπτει στο τμήμα ή στα τμήματα περί των οποίων η αίτηση·

β) την τεχνική ικανότητα του αιτούντος να εκτελέσει τις δραστηριότητες που επιτρέπονται από τη χορηγούμενη άδεια κατά τη διάρκεια της αρχικής περιόδου, περιλαμβανομένου και του προσδιορισμού των προοπτικών για υδρογονάνθρακες εντός του τμήματος ή των τμημάτων περί των οποίων η αίτηση. Οι τεχνικές ικανότητες θα αξιολογηθούν εν μέρει με βάση την ποιότητα της γεωλογικής ανάλυσης της σχετικής με το τμήμα ή τα τμήματα περί των οποίων η αίτηση (λαμβανομένου επίσης υπόψη του κατά πόσον οι τεχνικές εργασίες που έχουν ήδη πραγματοποιηθεί ή προταθεί συνιστούν καινοτομία)·

γ) τον τρόπο με τον οποίο ο αιτών σκοπεύει να εκτελέσει τις δραστηριότητες που καλύπτει η χορηγόμενη άδεια, συμπεριλαμβανομένης και της ποιότητας του υποβληθέντος προγράμματος εργασίας για την αξιολόγηση της πλήρους δυναμικότητας της περιοχής που καλύπτει η αίτηση·

δ) όπου ο αιτών κατέχει ή κατείχε στο παρελθόν οποιαδήποτε άδεια που εμπίπτει στο πεδίο εφαρμογής του νόμου περί πετρελαίου 1998 (Petroleum Act 1998), οποιαδήποτε έλλειψη αποτελεσματικότητας και ευθύνης που επέδειξε ο αιτών κατά την εκτέλεση εργασιών σύμφωνα με την άδεια αυτή.

23. Ύστερα από εξέταση όλων των αιτήσεων σχετικά με τα τμήματα που αναφέρονται στο σημείο 20, ο υπουργός θα επιλέξει τους αιτούντες στους οποίους είναι διατεθειμένος να χορηγήσει άδειες. Οι αιτούντες στους οποίους ο υπουργός είναι διατεθειμένος να παραχωρήσει άδειες θα ειδοποιηθούν εντός προθεσμίας έξι μηνών που αρχίζει από τις 7 Μαΐου 2003.

24. Οι υποψήφιοι για τους οποίους εκδόθηκαν αρνητικές αποφάσεις θα ειδοποιηθούν γραπτώς. Οι αιτούντες μπορούν να πληροφορηθούν τους λόγους για την απόφαση του υπουργού αν υποβάλουν εγγράφως σχετική αίτηση για τη χορήγηση των πληροφοριών αυτών.

25. Σε όλες τις περιπτώσεις κατά τις οποίες ο υπουργός είναι διατεθειμένος να παραχωρήσει άδεια, αυτή θα δίνεται υπό την προϋπόθεση ότι, εντός 28 ημερών από την ημερομηνία κατά την οποία ο υπουργός απευθύνει τη σχετική προσφορά, ο αιτών:

α) θα επιβεβαιώσει γραπτώς την αποδοχή όλων των όρων της αδείας και του προγράμματος εργασίας που προτείνεται από τον υπουργό ύστερα από συζητήσεις με τον αιτούντα και

β) θα καταβάλει στον υπουργό το κατάλληλο τίμημα της άδειας, που αναφέρεται στο κατωτέρω σημείο 27 στοιχείο α).

ΠΕΡΙΟΔΟΣ ΤΗΣ ΑΔΕΙΑΣ ΚΑΙ ΠΛΗΡΩΤΕΟ ΤΙΜΗΜΑ

26. Οι άδειες που εκδίδονται για τα τμήματα που αναφέρονται στην παράγραφο 1 θα ενσωματώνουν τα πρότυπα εδάφια του συμπληρώματος 3 των κανονισμών περί (παραγωγής) πετρελαίου (σε περιοχές του ηπειρωτικού χώρου) 1995 [Petroleum (Production) (Landward Areas) Regulations 1995] για αρχική περίοδο έξι ετών και δεύτερη περίοδο πέντε ετών. Μία άδεια μπορεί να επεκταθεί και πέραν της λήξεως της δευτέρας περιόδου για μία ακόμη περίοδο είκοσι ετών.

27. Το τίμημα που απαιτείται για τις άδειες για εξερεύνηση και ανάπτυξη πετρελαϊκών κοιτασμάτων που θα χορηγηθούν συνεπεία της παρούσας πρόσκλησης θα συναποτελείται από:

α) μία αρχική πληρωμή, κατά τον χρόνο που γίνεται αποδεκτή η προσφορά άδειας, 25 GBP για κάθε τετραγωνικό χιλιόμετρο που περιλαμβάνεται στην εκχωρούμενη περιοχή της άδειας·

β) κατά την πρώτη, δεύτερη, τρίτη, τέταρτη και πέμπτη επέτειο της ημερομηνίας έναρξης της περιόδου της άδειας, θα καταβάλλεται ποσό 25 GBP για κάθε τετραγωνικό χιλιόμετρο που περιλαμβάνεται στην περιοχή στην οποία αναφέρεται η άδεια·

γ) κατά την έκτη και τις μετέπειτα επετείους της ημερομηνίας έναρξης της περιόδου της άδειας, θα καταβάλλεται ποσό το οποίο υπολογίζεται ανάλογα με τον αριθμό τετραγωνικών χιλιομέτρων που περιλαμβάνεται στην περιοχή στην οποία αναφέρεται η άδεια και υπόκειται σε αναθεώρηση ανά διετία σε συνάρτηση με τη μεταβολή του δείκτη τιμών ακάθαρτου πετρελαίου που αγοράζεται από τα διυλιστήρια (με βάση της ενεργειακές στατιστικές που δημοσιεύονται στην επετηρίδα του Ηνωμένου Βασιλείου - Digest of Uk Emergy Statistics), αν έτσι αποφασίσει ο υπουργός. Περαιτέρω λεπτομέρειες σχετικά με τις πληρωμές είναι διαθέσιμες από το Υπουργείο Εμπορίου και Βιομηχανίας.

ΓΕΝΙΚΑ ΣΤΟΙΧΕΙΑ

ΕΜΠΙΣΤΕΥΤΙΚΟΤΗΤΑ

28. Το υλικό το οποίο παρέχεται προς υποστήριξη αιτήσεων θα αντιμετωπίζεται σύμφωνα με τον κώδικα της ακολουθητέας πρακτικής για την πρόσβαση σε κυβερνητικές πληροφορίες (Code of Practice on Access to Government Information).

ΕΞΑΙΡΕΣΕΙΣ

29. Οι όροι, οι διατάξεις, οι πληρωμές και οι άλλες λεπτομέρειες οι σχετικές με κάθε άδεια έχουν, συνήθως, τη μορφή που καθορίζεται προηγουμένως, αλλά ο υπουργός επιφυλάσσεται του δικαιώματος να προβεί σε τροποποιήσεις σε ορισμένες περιπτώσεις ώστε να ανταποκρίνονται στις συγκεκριμένες συνθήκες (π.χ. άδειες οι οποίες καλύπτουν παροπλισμένες εκτάσεις.)

ΗΜΕΡΟΜΗΝΙΕΣ ΥΠΟΒΟΛΗΣ ΤΩΝ ΑΙΤΗΣΕΩΝ

Για τις αιτήσεις παραγωγής στις θαλάσσιες περιοχές ("συμβατικές άδειες"). Από τις 9.30 έως τις 13.00 έως τις 7 Μαΐου 2003.

Για τις άδειες εξερεύνησης και ανάπτυξης των πετρελαϊκών κοιτασμάτων στον ηπειρωτικό χώρο. Από τις 9.30 έως τις 13.00 έως τις 7 Μαΐου 2003.

Για τις αναπτυξιακές εργολαβικές άδειες παραγωγής στις θαλάσσιες περιοχές ("αναπτυξιακές εργολαβικές άδειες"). Από τις 9.30 έως τις 13.00 έως τις 8 Μαΐου 2003.

ΛΕΠΤΟΜΕΡΕΙΕΣ ΓΙΑ ΕΠΑΦΕΣ

Διοικητική υπηρεσία αδειών: Διεύθυνση Πετρελαίου και Φυσικού Αερίου του Υπουργείου Εμπορίου και Βιομηχανίας στο Λονδίνο (Oil and Gas Directorate, Department of Trade and Industry, 1 Victoria Street, London SW1H 0ET [τηλ. (44-207) 215 51 11, φαξ: (44-207) 215 50 70)].

Βιβλιοθήκη του Υπουργείου Εμπορίου και Βιομηχανίας στο Λονδίνο: 1 Victoria Street, London SW1H 0ET [ τηλ. (44-207) 215 50 06/7, φαξ (44-207) 215 56 65 ].

Ιστοσελίδες της Διεύθυνσης Πετρελαίου και Φυσικού Αερίου: www.og.dti.gov.uk